Kanari-ordfører vil straffe migrant-husly
En migrantbølge har skaffet hoteller på Kanariøyene 6000 gjester. Men nå får økende frykt for at turistene vil skremmes bort en ordfører til å slå alarm.
SPRENGER MOTTAKSAPPARATET: En flom av migranter til Kanariøyene sprenger spanske myndigheters mottaksapparat. På dette bildet fra tirsdag denne uka venter migranter på hva som skal skje etter å ha blitt reddet i havn i byen Arguineguin i Mogán kommune. Foto: NTB Scanpix/AP/Javier Fergo Vis mer
Publisert mandag 30. november 2020 - 15:59
Etter en ødelagt turistsesong så en mangedoblet strøm av migranter ut til å bli redningen for hoteller på Kanariøyene. Fram til 15. november hadde 16950 migranter kommet, ifølge Euronews.
Ifølge turistkommunen Mogán er over 6000 av dem nå innkvartert i minst 16 hoteller og leilighetskomplekser i to kommuner sør på Gran Canaria.
Men nå sprer frykten seg, blant politikere og hotelldirektører.
- Turistene er ikke vant til alt dette, sier Alejandro Santana, direktør for Labranda Hotels & Resourts, til Euronews.
- Føler seg usikre
Han legger ikke skjul på de positive sidene, og forteller at noen hoteller var stengt i åtte, ni måneder på grunn av corona før migrantinnlosjering igjen sørget for jobber og inntekter.
VIL HA MIGRANTER UT: Innbyggere i turistbyen Puerto Rico i Mogán kommune demonstrerte fredag mot at migranter bor på hotellene - angivelig på bekostning av byens turisme. Foto: Mogán kommune: Vis mer
Likevel er han bekymret.
- Noen ganger er det 10 eller 15 personer på gata som kanskje spør turistene om penger, kanskje får de dem til å føle seg ukomfortable eller usikre, sier Santana.
I turistkommunen Mogán, sørvest på Gran Canaria, vil ordføreren nå innføre drastiske tiltak for ikke å gå glipp av turistinntekter.
- Frykt for hotelldeling
Ordføreren, Onalia Bueno, har varslet sanksjoner for hoteller som etter årsskiftet fortsetter å innlosjere migranter.
Ifølge Canariavisen er det snakk om bøter.
Nettstedet skriver også at Kanariøyenes president, Ángel Víctor Torres, mener at ordførerens ultimatum er uakseptabelt.
FRYKTER NYTT LAMPEDUSA: - Kanariøyene flommer over og kan ikke bli et nytt Lampedusa, sa Mogán-ordfører Onalia Bueno torsdag, og etterlyste samtidig 7000 lovede statlige mottaksplasser for migranter. Foto: Mogán kommune Vis mer
- Vi har vært tålmodige i denne dramatiske situasjonen, og vi har forstått hotelleiernes støtte ved å stille sine installasjoner til disposisjon, men dette må ta slutt, sa Bueno torsdag ifølge kommunens hjemmeside.
Ifølge Bueno skal to turistoperatører ha meldt at det har blitt informert i Storbritannia om at turister må dele hotell med migranter.
Det mener hun vil være ødeleggende, hvis det fortsetter.
- Turoperatørene vil sende turistene til andre reisemål eller direkte hindre at turistene kommer til Kanariøyene, sa Bueno ifølge hjemmesida.
- Flommer over
Ordføreren var bekymret for at immigranter med påvist covid-19 skal befinne seg på ukjent sted og skal ha unnlatt å følge karantenereglene.
- Kanariøyene flommer over og kan ikke bli et nytt Lampedusa, sa Bueno, som flere ganger har etterlyst 7000 lovede statlige mottaksplasser.
Migrantstrømmen fra Marokko og Vest-Afrika til Kanariøyene har tiltatt kraftig de siste året.
Hele 5275 kom bare de første to ukene i november, skriver Euronews, med henvisning til spanske myndigheters tall.
Judith Sunderland, fungerende assisterende direktør i Human Rights Watch´ divisjon for Europa og Sentral-Asia, sier til Euronews at Spania har samarbeidet tett med Marokko for å stoppe strømmen til fastlandet via Gibraltarstredet.
I stedet har mange dratt til Kanariøyene.
Ifølge FNs organisasjon for migrasjon (IOM) har over 250 mistet livet i forsøket på å nå øygruppa over havet.
Dermed har myndighetenes mottaksapparat blitt fullstendig sprengt.
Spanias utenriksminister Arancha González Laya avviser kritikk for å ha vært dårlig forberedt.
- Covid ødelegger afrikanske økonomier, slik det også hadde en stor påvirkning på europeiske økonomier. Vi visste at det kom til å bli en økning i migrasjonen, sa hun forrige søndag til flere medier.
Med en akutt mangel på mottakskapasitet, har folk vært henvist til provisorisk - eller manglende - innlosjering, som altså tomme hoteller på grunn av corona-krisen har kunnet avhjelpe.